  Майя Бывальцева 19-тӥ гудырикошконэ Ижкарын йырсазез усыкмытӥсь суретъёсты кутӥсьёсты йӧназъянъя нырысетӥ парвослави центрез усьтӥзы. Сыӵе кичӧлтонэн потӥз Удмуртилэн тӧроез Александр Соловьёв, со усьтон ужрадэ но вуылӥз. «Ми та дырозь кема мынӥмы, та ласянь кичӧлтонэн кемалась потӥз владыка Викторин, кылем арын пӧсьтолэзе со сярысь вераськиз Росси Федерацилэн азьмуртэз но. Таӵе центръёс кулэ шуыса. Мынӥсько муниципал ёросъёсы, кытын нылпи садъёс, школаос, стадионъёс, эмъяськонниос пуктӥсько — со праздникъёс. Но туннэ тани асьмеос аспӧртэм юртын — та йӧназъян православи центр. Татчы шедем адямиослы юрттыны кулэ. Нокин но, дыр, эм удыс но черк сямен та ужез уз лэсьты. Та инты бадӟым но ӧвӧл, дыр, но элькунлы но та адямиослы со кулэ. Али ми соослы кимес чёктыны кулэ. Мон малпасько, адямиос валалозы», — вераз центрез усьтон ужрадын Удмуртилэн тӧроез. Удмуртиын та нырысетӥез йӧназъян православи центр. Йырсазез усыкмытӥсь суретъёсты кутӥсьёсын ужась мукетъёсыз центръёс католической яке протестантской луо. Табере соосты тазалыко улонэ поттон борды Удмуртиын басьтӥськиз Россиын инъет луись Ӟуч парвослави черк но. «20 ар пала мон но батюшкаос, кудъёсыныз мон ужай, та нунал сярысь малпаськимы. Ми ваньзэ эскеримы, милям пӧртэм ужан амалъёсмы вал. Йӧназъян частной центръёсын кусыпъёс возимы, ми соослы юрттӥмы, коттеджъёс арендае басьтылӥмы, висисьёсты отчы интыяллямы, но ваньмыз со милям ӧй вал. Ми кинлы ке юрттылӥмы. Юрттылӥмы сиён-юонэн но, диськутэн но. Милям храмъёс бордын йӧназъян мынэ, но ваньмыз со стационаре интыятэк. Черке сяна, кытчы мыно адямиос та шуг-секытэн? Табере ми но юрттыны быгатомы, соосты татчы реабилитацие интыяломы. Та юртэз лэсьтон но выльдон мынытозь, ми вӧсьчиосты дасяны быгатӥмы. Зэмзэ ке, та кутсконэз гинэ ай», — вераз Ижкарысь но Удмуртиысь митрополит Викторин. Центр 15 адямилы чакламын, православи йӧназъян одӥгысен ньыль арозь мынэ. Ваньмыз потэ адямилэсь но солэн висёнэзлэн секталаезлэсь. Православи черклэн учкетэзъя, йӧназъян висисьёсты приходлэн улоназ пыртон вылын мынэ. «Соос парвослави сярысь тодыны кутскозы, литургиосы ветлозы, вӧсяськонъёсы пыриськозы. Озьы ик визьнодасьёсын сӧзнэт ужалоз, «Нимтэм алкоголикъёс» но «Нимтэм наркоманъёс» огазеяськонъёсын сямен ик. Мукет сямен вераса, выль лыктэм муртъёслы йӧнатӥськемъёс юрттозы. Милям программамы — асьме улонъя тупатэм «12 вамыш» сӧзнэт. 12 вамышъем программаос трос вӧсьлыкъёсты лыдэ басьто, татын со парвослави куронъёслы тупатэмын», — валэктӥз центрлэн кивалтӥсез отец Владимир. Реабилитаци программае уж но пыртэмын — центрын подсобной хозяйство кылдытыны, черклы сюсьтылъёс, кадилолы эгыр лэсьтонэз радъяны малпало. Наркодиспансерен вераськыса, Центрын луыны быгатозы психотерапевт но мерлыко ужасьёс. Йӧназъян центр матысь кусыпъёс возёз элькун диспансерен. Угось нырысь ик мугорез чылкытатыны но йӧнатыны кулэ, со люкетэз котьку но наркодиспансерын ортче. Центре шедисьёс аспӧртэмесь бере, отын ужасьёсты нимысьтыз бырйизы — тросэз священникъёс эм но психологи ӧръёсъя дышетскемын. Тегъёс: Мерлык Тазалык Ижкар РПЦ АлександрСоловьёв вӧсьлык  